Dae aaneen het sy onder die onverbiddelike Maart-son tussen die onherbergsame rotse van die dorre Noord-Kaap uitdagende tonele saam met haar medeaktrises verfilm. Dit was ’n strawwe toets – vir hul karakters én die aktrises.
Sy het haar hare bloedrooi gekleur vir die rol, maar die fisieke transformasie was die maklike deel. Dit was veral die introspeksie om haar karakter se binneste te leer ken wat haar geraak het.
Sy wil nie oor haar eie ervaring uitwei nie, maar vertel sy het besef sy ervaar emosies “intenser” as baie ander mense. Dit het al veroorsaak dat sy self op ’n donker plek beland het.
Sy het ook opgelees oor ander vroue wat hulle in ’n soortgelyke situasie as Vivian bevind het. Dié stories het haar gehelp om in die skoene te klim van ’n vrou wie se man haar vir ’n ander vrou los.
Met die verfilming van Stroomop het sy opnuut besef hoe belangrik sosiale omgang is as jy uitdagings moet oorkom. “As jy jou met goeie mense omring, maak dit jou sterk.”
Die verfilming van dié fliek was vir haar ’n ervaring wat haar lewe verander het. Die groep was meestal sonder selfoonsein, maar teen die derde week het sy dit ál minder begin mis.
“Daar is nie baie geriewe nie; jy slaap in ’n tent. Jy kan nie grimering dra nie, want dit smelt, so jy kan nie mooi lyk nie. Maar wanneer ek nou terugkyk, was dit ’n sielsreinigende ervaring wat ek nooit sal vergeet nie. Jy voel gestroop. Maar dit was op ’n manier so bevrydend om heeltyd tussen mense te wees. Dit was community op ’n ander vlak.”
“My oorlede ouma Jossie Nel het ’n groot rol in my lewe gespeel. Sy was my ouma aan moederskant, ’n verpleegsuster en onbaatsugtige vrou wat so baie van haarself aan ander gegee het. Sy was lief vir die Here en het alles vir haar kinders gedoen.
Simoné sê haar ma, Tinkie Nortmann (58), is haar grootste rots. “Sy was ’n voorloper, ’n pionier,” vertel sy van haar ma, wat 30 jaar lank in die Suid-Afrikaanse Lugmag was.
Sy sê haar ma wou haar eers laat aanneem toe sy uitvind sy verwag, maar dat “die Here se hand in alles was.
“Sy en my pa het nog net uitgegaan toe sy met my swanger raak. Dit was ongehoord in die destydse Lugmag. As jy nie getroud was nie en jy raak swanger, het hulle jou uitgeskop.”
“Net om haar lewe dop te hou het ’n groot uitwerking op my. Sy het so baie integriteit en sal nooit ’n slegte woord oor enigiemand sê nie. Sy het ’n manier om die mense om haar op te lig en ek het baie respek daarvoor.”
“Ek was honger vir tyd saam met die Vader. Ek het baie hard gewerk en dit het my identiteit in Christus begin beïnvloed” vertel sy van dié tyd.
Simoné het destyds geglo die enigste manier om God se boodskap oor te dra is deur ’n sendeling te word. “Maar Heidi het my geleer om dié valse geloofsoortuiging af te skud. Sy het my geleer dit maak nie saak waar ek is en wat ek doen nie, my lewe moet die boodskap word.”
“Sy het ’n ongelooflike sin vir humor en is verskriklik lief vir mense en passievol oor die Here,” vertel sy oor dié steunpilaarvriendin.
“Omdat sy ook in die bedryf is, verstaan sy my vrese. Ons bid saam en celebrate saam wanneer ek ’n rol kry.”